Selvom Uffe Knudsen fra Veddum kun er 20 år, har han allerede flere års erfaring med at arbejde i restaurant og køkken. Den viden, han har taget med sig, vil han nu bruge til at blive selvstændig og skabe et spisested med finere mad i Øster Hurup.

Sammen med en kok og tre tjenere ser han frem til at få gang i restauranten "Den Blå". Den officielle åbningsdag er i dag, onsdag før påske. Selv skal Uffe Knudsen stå for den daglige ledelse. Men han kan også give både kokken og tjenerne en hånd med, da han blandt andet har været i lære som kok på Dronninglund Hotel og som tjener på Hotel Ringkøbing. Nu er han så rykket ind i turistbyen ved østkysten. - Jeg har valgt Øster Hurup, fordi mine bedsteforældre i mange år har haft sommerhus her, så jeg kender byen. Den er hyggelig, og så føler jeg, at jeg har mulighed for at sætte mit præg på byen og højne kvaliteten, for det synes jeg, vi trænger til, siger den unge restauratør og tilføjer: - Jeg tror, at folk vil tage rigtig godt imod restauranten, og jeg tror, mange synes, der mangler et bedre spisested i Øster Hurup, end det der er.